Benny Engelbrecht (S), 2014-08-14:
Heldigvis betaler langt de fleste danskere deres skat med glæde, og det gør de, fordi de ved, at den går til at finansiere den fælles velfærd.
Sådan skal det være, og sådan vil vi gerne have at det fortsætter.
Derfor behandler vi i dag et forslag, som skal lukke en utilsigtet anvendelse af virksomhedsskatteloven, en utilsigtet anvendelse, som gør det muligt for selvstændige at bruge loven på en måde, som aldrig har været meningen.
I dag er det nemlig muligt for selvstændige at bruge virksomhedsskatteloven til at få finansieret deres privatforbrug, f.eks. ved at skyde privat gæld ind i en virksomhed og så afdrage på den private gæld med lavt beskattede midler, hvis indskudskontoen er negativ.
På den måde kan man i dag undgå at betale sin personlige indkomstskat og i stedet nøjes med at betale den lave virksomhedsskat på 25 pct., selv om der vel at mærke er tale om privat gæld.
Det er naturligvis ikke rimeligt, og derfor skal der ændres på det.
Selvstændige skal i deres privatøkonomi naturligvis beskattes på nøjagtig samme måde som alle andre lønmodtagere og alle andre selvstændige, som ikke bruger virksomhedsskatteordningen.
Helt konkret indeholder lovforslaget fire elementer – det har Venstres ordfører også været inde på.
Disse fire elementer er med til at lukke hullet og sidestille de selvstændige, der bruger virksomhedsloven, med alle andre skatteydere.
For det første vil selvstændige fremover kun have mulighed for at spare op i virksomhedsordningen, hvis virksomhedens indskudskonto står i nul eller er positiv.
For det andet vil det fremover være sådan, at hvis der stilles aktiver, der indgår i virksomhedsordningen, til sikkerhed for gæld for noget, som ikke indgår i ordningen, tager man simpelt hen beløb på nøjagtig samme størrelse og registrerer det som hævet af den selvstændiges privatøkonomi, og så bliver det beskattet som personlig indkomst.
For det tredje foreslås det, at man forhøjer rentekorrektionen effektivt med 3 procentpoint.
Og sidst, men ikke mindst er vi helt klar over, at langt de fleste mennesker jo heldigvis har handlet i god tro, og at der sandsynligvis er selvstændige, som slet ikke har været klar over, at de har brugt virksomhedsskatteloven på en måde, som ikke oprindelig var hensigten.
Derfor skal det sikres, at færrest muligt bliver ramt utilsigtet, og det foreslås derfor, at der indføres en overgangsordning med en bagatelgrænse.
Som erhvervsordfører – jeg er jo normalt ikke skatteordfører – glæder det mig, at skatteministeren vil forhindre, at ændringen i virksomhedsskatteloven fører for meget bureaukrati med sig.
Det ændringsforslag imødekommer, at mange selvstændige har skæv indtjening i løbet af året, og det er med til, at det kan undgås, at erhvervslivet får større revisorregninger end højst nødvendigt.
Med ændringsforslaget kan man som selvstændig selv vælge, om man vil lave en delårsopgørelse eller en forholdsmæssig opgørelse, alt efter hvad der passer bedst i den enkelte situation.
Herudover vil jeg lige gøre to ting helt klar.
Det betyder altså, at tidligere erhvervede indkomster, som allerede er opsparet, ikke bliver beskattet, og som de fleste af os er klar over, er det altså nogle gange nødvendigt at indrette lovforslag på den måde for simpelt hen at undgå, at nogle begynder at hamstre.
For det andet er det vigtigt for mig at understrege, at det lovforslag, som vi behandler i dag, ikke vil ændre noget som helst på virksomhedsskattelovens hensigt.
Virksomhedsordningen er nemlig grundlæggende en sund og rigtig ordning, som vi vil holde fast i.
Selvstændige skal altså fortsat opnå fuld fradragsværdi for deres renteudgifter i erhvervssammenhæng.
De vil stadig have mulighed for at udjævne en svingende indkomst, og de vil stadig have mulighed for at spare op til en foreløbig lav skat, som svarer til selskabsskatten, for at konsolidere deres virksomhed.
I 2012 var der 175.000 selvstændige, som havde glæde af loven, og langt størstedelen af dem, som har glæde af den i dag, vil heldigvis slet ikke kunne mærke lovændringen.
De eneste, som vil opleve en forskel med dette lovforslag, er de selvstændige, som – måske som en skattefidus, måske i god tro – har brugt loven til at betale for lidt i skat og på den måde finansieret et privatforbrug.
Det er nu en gang ikke meningen med virksomhedsordningen, at resten af de danske skatteydere skal hjælpe med at finansiere en enkelt persons private økonomi.
Socialdemokraterne støtter forslaget.